送孟博二首  其二
作者：李光
朝代：宋

paragraphs: 我少事遠遊，出門如野鶴。
藩籬脱雞羣，乘風縱寥廓。
一往四十年，平地起山嶽。
世緣真夢幻，電過不可捉。
南來幾萬里，顧笑恍如昨。
昔如雲釋嶠，今若龜脱殻。
朅來容江上，風物喜淳朴。
豈無鄉土戀，浮念起即覺。
汝歸暫歡顔，所念路悠邈。
朝行避煙瘴，夜宿傍城郭。
賸誇魚米賤，勿說風土惡。
嚬送與笑迎，但可付一噱。